கேள்வி: வெம்மை - வெய்யோன் பற்றி தகவல் சொல்.
பதில்: வெம்மைப் பண்பு உடையவன் வெய்யோன். வெய்யோன் என்னும் சொல் விரும்புபவன் என்னும் பொருளைத் தருகிறது. * என் துணைவன் என்னால் பெரிதும் விரும்பத் தக்கவன். எம் கேள் வெய்யோன் - புறநானூறு 144-7, * அவன் கள் வெய்யோன். காய்தலும் உண்டு, அக் கள் வெய்யோனே. - புறநானூறு 258 * அந்த வீரன் சாதல் வெய்யோன். கொன்னும் சாதல் வெய்யோன் - புறநானூறு 291 * நம்பி நெடுஞ்செழியன் புகழ் வெய்யோன். புகழ் வெய்யோன் தலையே - புறநானூறு 239 * வல்வில் ஓரி ஈகை-விறலை பெருமிதத்தை விரும்புபவன் எனக் குறிப்பிடப்படுகிறான். ஓம்பா ஈகை விறல் வெய்யோனே - புறநானூறு 152-32 * செங்குட்டுவன் போர் வெய்யோன் எனக் குறிப்பிடப்படுகிறான். பொன் தாழ் அகலத்துப் போர் வெய்யோன் - சிலப்பதிகாரம் வாழ்த்துக்காதை 113 * முருகப் பெருமான் விறல்-பெருமிதத்தை விரும்புபவன். விறல் வெய்யோன் - புறநானூறு 56-6, பரிபாடல் 8-67, * கதிரவன் பகல் வெய்யோன் எனக் குறிப்பிடப்படுகிறான். ஆழி ஆள்வான், பகல் வெய்யோன் அருளே; வாழி, காவேரி! - சிலப்பதிகாரம், கானல்வரி பகல் வெய்யோன் - சிலப்பதிகாரம், கால்கோள் காதை 88 * வெய்யோன் என்னும் சொல் கதிரவனை உணர்த்தும். வெய்யோன் ஒளி தன் மேனியின் விரி சோதியின் மறைய - கம்பராமாயணம் வெய்ய என்னும் சொல் கொடுமையையும் உணர்த்தும். ஐயை என்னும் கொற்றவையின் வாள் கொடியது. ஐயை, செய்யவள், வெய்ய வாள் தடக்கை - சிலப்பதிகாரம், வேட்டுவ வரி